L-immigranti f’Malta mhumiex biss dawk li jaslu illegalment b’dgħajjes bit-tama li jibdew ħajjithom mill-ġdid fl-Ewropa, iżda anke dawk li għandhom permess ta’ xogħol u qegħdin jaħdmu f’Malta. L-integrazzjoni tal-immigranti se tkun it-tema ewlenija ta’ konferenza li se ssir f’Malta għada. F’Malta hawn aktar minn 15,000 barrani li jaħdmu full jew part time bħala x-xogħol ewlieni tagħhom. Minn mistoqsija parlamentari f’Marzu li għadda ħareġ li fl-aħħar t’Ottubru tas-sena li għaddiet – 9,670 ħaddiem barrani ġew minn pajjiżi tal-Unjoni Ewropea, waqt li l-bqija huma minn barra l-Unjoni Ewropea. Lejlet konferenza li se tiffoka fuq l-integrazzjoni ta’ barranin f’Malta, il-Ministru għad-Djalogu Soċjali u l-Libertajiet Ċivili, Helena Dalli, qalet li l-immigranti mhumiex dawk biss li jaslu b’mod illegali fuq id-dgħajjes, iżda anke l-barranin li jiġu Malta biex jaħdmu li fi kliemha anke dawn jeħtieġ li jkunu intergrat. Il-Ministru Dalli żiedet li l-Gvern qed jaħdem biex ikun hemm ugwaljanza bejn il-ħaddiema Maltin u barranin, u għaldaqstant biex l-ebda ħaddiem ma jkun sfruttat. Il-konferenza se tiddiskuti l-irwol ta’ ċentru ta’ riżorsi ewlieni għall-barranin f’Malta u kif dan se jgħinhom jintegraw fis-soċjetà. Uffiċjal tal-organizzazzjoni internazzjonali tal-immigrazzjoni, Martine Cassar, spjegat li din il-konferenza se ttemm proġett tal-organizzazzjoni li jinkludi sit elettroniku. L-Organizzazzjoni Internazzjonali tal-Immigrazzjoni f’Malta għandha għadd ta’ proġetti li jiffukaw fost oħrajn fuq l-intergrazzjoni, rilokazzjoni u programmi ta’ bidu ta’ ħajja ġdida f’post ieħor. Fil-jiem li ġejjin l-organizzazzjoni se ttemm programm ieħor meqjus bħala importanti dwar l-integrazzjoni tal-barranin fil-post tax-xogħol.